**Eva Pagán Díaz** é unha enxeñeira industrial española, primeira muller que traballou na área de mantemento das liñas de Rede Eléctrica de España (REE).

Traxectoria
-----------

Eva Pagán estudou na Escola Técnica Superior de Enxeñeiros Industriais da Universidade Politécnica de Madrid. Comezou a súa carreira profesional como interna en REE en 1994. Neste momento, era a única enxeñeira da empresa. Posteriormente, en 1995, continuou o seu traballo na Rede Eléctrica como técnica na Área de Enxeñaría de Equipos de Alta Tensión. Posteriormente pasou por diversos postos directivos, primeiro nesa área, despois no Departamento de Mantemento da Subestación, así como na Demarcación do Texo e foi subdirectora xeral de Mantemento de Instalacións. En 2019, Pagán foi nomeada directora xeral de Transportes de REE e é a responsable directa de toda a rede eléctrica de alta tensión en España, uns 45.000 quilómetros de cables que constitúen a columna vertebral do sistema eléctrico do país.

Participou en congresos, como o I Congreso Nacional 'Mulleres en enxeñería, tecnoloxía e industria', celebrado en Valencia en 2019, organizado pola Real Academia de Enxeñaría de España (RAI). Ademais, Pagán levou a cabo importantes proxectos como a interconexión submarina Tenerife - La Gomera, que permitiu mellorar a eficiencia e fiabilidade da subministración de todo o sistema formado por ambas illas e que implica a redución dos custos de xeración eléctrica e a dependencia dos combustibles fósiles, ademais dunha mellora ambiental.

Outro proxecto de gran relevancia é o relacionado co bosque mariño de posidonia oceánica onde a empresa foi galardoada por este proxecto de restauración de prados de posidonia cun accésit na categoría especial 'Empresa e biodiversidade' dos European Company Environmental Awards (EBAE), na edición española 2017/2018. Este proxecto trata sobre a restauración de prados mariños oceánicos, unha especie vexetal clave para a biodiversidade e a preservación dos ecosistemas acuáticos e sistemas dunares en Mallorca. Antes de recibir este galardón, Pagán destacou "os criterios sociais e sostibles que deben imperar no desenvolvemento de calquera proxecto de infraestrutura".

Notas
-----

1. ↑  Martín, Mónica. "Mujeres ingenieras que rompen barreras para alcanzar puestos de dirección" (en castelán). Consultado o 11 de febreiro de 2020.
2. 1 2  "Red Eléctrica mantiene a Miguel Duvison al frente de la dirección general de Operación" (en castelán). Consultado o 11 de febreiro de 2020.
3. ↑  "Eva Pagán: "El hombre que me contrató en 1995 era un adelantado de su tiempo en diversidad" | Red Eléctrica de España". *www.ree.es*. Consultado o 2021-12-08.
4. ↑  García-Castaño Fernández, Silvia (30 de novembro de 2015). "Eva Pagán, es nombrada Directora General de Transporte en Red Eléctrica" (en castelán). Consultado o 11 de febreiro de 2020.
5. ↑  Levante-EMV. "La ingeniería en femenino" (en castelán). Consultado o 11 de febreiro de 2020.
6. ↑  Gutiérrez, Loreto (21 de marzo de 2019). "Red Eléctrica prevé invertir 487 millones en las islas hasta 2022" (en castelán). Consultado o 11 de febreiro de 2020.
7. ↑  Paz Álvarez, Ana Muñoz Vita, Pablo Sempere (26 de xuño de 2019). "El presidente de la CNMV advierte sobre los riesgos de la libra de Facebook" (en castelán). Consultado o 11 de febreiro de 2020.